RS กำไรปกติ Q2/60 ฟื้นตัวสูง ปรับประมาณการปีนี้-ปีหน้าขึ้นแนะถือ
RS กำไรปกติ Q2/60 ฟื้นตัวสูง ปรับประมาณการปีนี้-ปีหน้าขึ้นแนะถือ
21 ก.ค. 2560

บล.ฟินันเซีย ไซรัส ระบุในบทวิเคราะห์วันนี้(21ก.ค.) ว่า บริษัท อาร์เอส จำกัด (มหาชน) หรือ RS คาดไตรมาส2/60 เป็นกำไรปกติ 58 ล้านบาท เพิ่ม 272.5% เทียบไตรมาสก่อนหน้าและกลับจากขาดทุน 77 ล้านบาทในงวดเดียวกันของปีก่อน โดยคาดรายได้รวมเพิ่ม 27.7% เทียบไตรมาสก่อนหน้า, 28.4% เทียบช่วงเดียวกันของปีก่อนจากการขยายตัวเร็วของรายได้จากธุรกิจจำหน่ายผลิตภัณฑ์ Health&amp;Beauty (H&amp;B) คาดเพิ่ม 50% เทียบไตรมาสก่อนหน้า, 4.6 เท่าตัว เทียบช่วงเดียวกันของปีก่อนเป็นระดับ 300 ล้านบาท (สัดส่วนรายได้เพิ่มเป็น ~31% จาก 7% ใน 2Q16) และเป็นธุรกิจที่ Gross margin สูง (65-70%) ช่วยทำให้ Gross margin เฉลี่ยเพิ่ม
ขณะที่รายได้ธุรกิจทีวีดิจิตอล “ช่อง 8” (สัดส่วนรายได้ ~35%) เพิ่ม 7.9% เทียบไตรมาสก่อนหน้า, 10.4% เทียบช่วงเดียวกันของปีก่อนจากปัจจัยฤดูกาลและค่าโฆษณาเพิ่ม เทียบช่วงเดียวกันของปีก่อนตาม Rating โดย Content หลักที่หนุน คือ รายการกีฬา (มวย 8 MAX), รายการข่าว, และ ซีรีย์อินเดีย ธุรกิจเพลงและทีวีดาวเทียม คาดรายได้ทรงตัว เทียบไตรมาสก่อนหน้าแต่ยังลดลง เทียบช่วงเดียวกันของปีก่อน
จากยอดขายผลิตภัณฑ์ H&amp;B ที่เติบโตสูงขึ้นเรื่อยๆ นับตั้งแต่การปรับกลยุทธ์การขายมาตั้งแต่ปลายปีก่อน โดยเน้นช่องทางขายแบบ Telesale (สัดส่วนการขายเกือบ 90%) โดยใช้สื่อโฆษณาในช่องทีวีของตัวเองที่เหลืออยู่และในช่วง Non-Prime Time รวมทั้งการเพิ่มประเภทของสินค้าในกลุ่ม H&amp;B และด้าน Food Supplement เพิ่อขยายฐานลูกค้า (ปัจจุบันมีฐานข้อมูลลูกค้าเกือบ 2.8 แสนราย) และตอบสนองกลุ่มลูกค้าเป้าหมายมากขึ้น
โดยมีแผนจะเพิ่ม 12 ผลิตภัณฑ์ (Hair Care 1/ Skin Care 6/Food Supplement 5) ใน 2H17 จากปัจจุบัน 16 ผลิตภัณฑ์ รวมทั้งการช่วยขายให้ผู้อื่นเพิ่มขึ้น ทำให้เราปรับคาดการณ์ยอดขายธุรกิจ H&amp;B ทั้งปีเป็น 1.1 พันล้านบาท (+5 เท่าตัว เทียบช่วงเดียวกันของปีก่อน) จากเดิมระดับ 700 ล้านบาท และปี 2018 เพิ่มเป็นระดับ 1.5 พันล้านบาท (+30% เทียบช่วงเดียวกันของปีก่อน) จากเดิม 1 พันล้านบาท ส่งผลให้ประมาณการกำไรปกติปี 2017 ปรับขึ้น 18% เป็น 248 ล้านบาท ฟื้นตัวจากปีก่อนที่ขาดทุนปกติถึง 175 ล้านบาท จากการเติบโตก้าวกระโดดของธุรกิจ H&amp;B ธุรกิจทีวีดิจิตอลกระเตื้องขึ้น และการควบคุมต้นทุนธุรกิจเพลงและทีวีดาวเทียม และกำไรปกติปี 2018 ปรับขึ้น 26% เป็น 397 ล้านบาท โตต่อเนื่อง 59.8%
จากการปรับประมาณการขึ้น ทำให้ราคาเป้าหมายปี 2017 ปรับขึ้นเป็น 14.50 บาท จากเดิม 10.80 บาท ราคาหุ้นปัจจุบัน มี Upside จำกัด ทำให้เราคงคำแนะนำ ถือ